### NN 37/2021 (9.4.2021.), Odluka o uvođenju nužnih epidemioloških mjera za područje Zagrebačke županije

Stožer civilne zaštite Republike Hrvatske

765

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20), članka 22.a Zakona o sustavu civilne zaštite (»Narodne novine« broj 82/15, 118/18, 31/20 i 20/21) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20), Stožer civilne zaštite Republike Hrvatske, 9. travnja 2021., donosi

ODLUKU

O UVOĐENJU NUŽNIH EPIDEMIOLOŠKIH MJERA ZA PODRUČJE ZAGREBAČKE ŽUPANIJE

I.

Na prijedlog Stožera civilne zaštite Zagrebačke županije uvode se nužne epidemiološke mjere za područje Zagrebačke županije.

II.

Nužne epidemiološke mjere iz točke I. ove Odluke su:

– obavezno korištenje maski za lice ili medicinskih maski na otvorenim prostorima gdje se očekuje veći protok ljudi (tržnice, prostori oko trgovačkih centara, vjerski objekti i sl.) bez obzira na fizičku distancu

– obavezno korištenje maski za lice ili medicinskih maski u svim zatvorenim prostorima u kojima se obavljaju javne ili gospodarske djelatnosti te odvijaju manifestacije, kulturni ili drugi programi, vjerska ili druga društvena okupljanja, ako nije moguće održavanje fizičke distance od najmanje 2 metra

– na svim društvenim i javnim okupljanjima (manifestacije, priredbe, mise, obredi, sportska natjecanja i druga društvena i javna okupljanja) obavezno je pridržavanje epidemioloških mjera te uputa i preporuka Hrvatskog zavoda za javno zdravstvo

– organizatori svih društvenih i javnih okupljanja koja su dopuštena i vlasnici ugostiteljskih objekata obvezni su provoditi pojačani nadzor pridržavanja propisanih epidemioloških mjera na tim okupljanjima, odnosno prostorima ugostiteljskih objekata

– ograničavanje rada ugostiteljskih objekata i obiteljskih poljoprivrednih gospodarstava koja pružaju ugostiteljske usluge na način da hranu, piće, napitke i slastice mogu usluživati samo na otvorenim terasama odnosno drugim otvorenim prostorima za usluživanje, uz strogo pridržavanje propisanih epidemioloških mjera i posebnih preporuka i uputa Hrvatskog zavoda za javno zdravstvo, a radno vrijeme može se odrediti u trajanju od 6:00 do 21:00 sat

– radno vrijeme casina, automat klubova i uplatnih mjesta za klađenje može se odrediti u trajanju od 8:00 do 21:00 sat, uz zabranu pružanja ugostiteljskih usluga u njihovim prostorima

– zabrana prodaje alkoholnih pića u vremenu od 21:00 do 6:00 sati

– posjete korisnicima pružatelja usluga smještaja u sustavu socijalne skrbi (domovi za starije i dr.) dopušteni su samo u vanjskim prostorima pružatelja usluga, s time je trajanje posjeta vremenski ograničeno i organizirano prema unaprijed utvrđenom rasporedu, uz uvjet da su i korisnici i posjetitelji obvezni koristiti maske za lice ili medicinske maske i održavati fizičku distancu od najmanje 1,5 metar

– posjete korisnicima pružatelja usluga smještaja u sustavu socijalne skrbi dopušteni su u unutarnjim prostorijama iznimno, kada iz objektivnih razloga posjet nije moguće organizirati u vanjskim prostorima (npr. nepokretnim korisnicima), s time je trajanje posjeta vremenski ograničeno i organizirano prema unaprijed utvrđenom rasporedu, uz uvjet da su posjetitelji obvezni koristiti maske za lice ili medicinske maske i jednokratne ogrtače i nazuvke

– izlasci korisnika usluga smještaja u sustavu socijalne skrbi u vanjski prostor pružatelja usluga (okućnica, terasa i sl.) dopušteni su uz obvezno nošenje maski za lice ili medicinskih maski te pridržavanja fizičke distance od najmanje 1,5 metra

– izlazak izvan prostora pružatelja usluga smještaja u sustavu socijalne skrbi dopušten je iznimno samo korisnicima koji su preboljeli COVID-19 unutar 90 dana od početka bolesti i korisnicima kojima je prošlo 14 dana od cijepljenja drugom dozom cjepiva ili kad je izlazak uvjetovan medicinskim razlozima

– preporuka održavanja sportskih treninga na otvorenim prostorima, gdje god je to moguće

– preporuka održavanja radionica i igraonica za djecu na otvorenim prostorima

– preporuka da se u svim sportskim objektima u kojima su dozvoljena natjecanja i treninzi ne koriste svlačionice

– preporuka poslodavcima da sastanke održavaju video ili telefonskom vezom, a ako je fizičko održavanje sastanka neophodno da se održavaju u što većim prostorijama uz obavezno korištenje maski za lice ili medicinskih maski i održavanja fizičke distance između sudionika sastanka od najmanje 2 metra

– preporuka pojačanog nadzora pridržavanja uvedenih nužnih epidemioloških mjera koje se odnose na javna događanja i okupljanja, privatna okupljanja, javni prijevoz te rad trgovačkih centara i ugostiteljskih objekata angažiranjem dodatnih snaga komunalnog i prometnog redarstva te civilne zaštite.

III.

Zadužuju se stožeri jedinica lokalne samouprave za provođenje pojačanog nadzora pridržavanja propisanih epidemioloških mjera, a osobito nužnih epidemioloških mjera koje se odnose na javna događanja i okupljanja, privatna okupljanja, javni prijevoz te rad trgovačkih centara i ugostiteljskih objekata.

IV.

Nužne epidemiološka mjere iz ove Odluke određuju se u trajanju do 25. travnja 2021. godine.

V.

Danom stupanja na snagu ove Odluke prestaje važiti Odluka o uvođenju nužnih epidemioloških mjera za područje Zagrebačke županije (»Narodne novine« broj 129/20, 147/20, 8/21, 17/21 i 28/21).

VI.

Ova Odluka objavit će se u »Narodnim novinama«, a stupa na snagu 12. travnja 2021.

Klasa: 810-06/20-01/7

Urbroj: 511-01-300-21-335

Zagreb, 9. travnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.